Gedagte vir die dag:  Duisende engele  Foto: pixabay.com Die skitterende strydwaens van God was duisende, duisende der duisende, toe die Here van Sinai af die heiligdom betree het. (Psalm 68:18) Hierdie psalm gaan oor God se grootheid en oorwinning. In die geloof sien Dawid God se hele leërskare: duisende en duisende engele op strydwaens, skitterend en sterk. Hy sien hoe hulle God begelei toe Hy Sion – die tempelberg in Jerusalem – betrek as sy woning. Hy sien dit as ’n groot triomftog, met krygsgevangenes, mense wat geskenke bring en baie lof, natuurlik. Daardie wete laat Dawid veilig voel. Dit laat hom juig. Ons kan ook maar ’n bietjie ons geloofsoog gebruik. Ons kan ook maar die ontelbare engele sien waarmee die Here sy planne uitvoer, want hulle bestaan en werk is ’n algemene Bybelse waarheid. Ons kan ook veilig voel in die vertroue dat hulle by ons is en ons beskerm en help in opdrag van God. Ja, jy kan ook vandag weet dat daar hemelwesens by jou is – sterk, insigvolle, heilige, geestelike wesens wat 100% vir jou is, wat jou groei en jou belange op die hart dra. Ja, juig maar daaroor! Heerlike Here, ek vind inderdaad troos in u krag en heerlikheid, en in u engele om my. Amen.